als_Latn dik_Latn azb_Arab
(konica.al)-Ka qënë ministri i Financave Arben Ahmetaj, i deleguari i Kryesisë së PS-së që ka prezantuar në Kavajë kandidatin e majtë për zgjedhjet që do të zhvillohen me 7 majit për bashkinë e këtij qyteti.
“Këto zgjedhje kanë një specifikë shumë të madhe jo vetëm për Kavajën, por për të gjithë Shqipërinë. Duhet marrë ashtu siç e kemi marrë ne gjithmonë, por edhe më shumë akoma me seriozitet, me këmbëngulje dhe modesti, në mënyrë që këtë radhë Kavaja të bëhet shembull sërish në të gjithë Shqipërinë”, tha Ahmetaj.
Duke iu referuar qëndrimit të opozitës lidhur me zgjedhjet në Kavajë, Ahmetaj tha se opozita e çadrës kërkon që ta kthejë Kavajën në një mollë sherri në të gjithë Shqipërinë. Ahmetaj shtoi se qeveria nuk dailogon për qeveri teknike.
“Ne themi dhe do ta themi, që nuk ka qeveri teknike. Ne jemi gati të dialogojmë për çdo gjë, por për datën e zgjedhjeve dhe për qeveri teknike, ne nuk dialogojmë. Ne dialogojmë për çdo gjë, jemi të hapur të dialogojmë pa kushte, të ulemi në tryezë me opozitën, të diskutojmë çfarë të duan ata, por jo për mandatin e dhënë kësaj qeverive me 1 milionë vota. Qeverisja është përgjegjësi nuk është privilegj” – tha Ahmetaj.
als_Latn als_Latn als_Latn als_Latn